**Landbúnaðarráðuneytið**

**c/o atvinuvega- og nýsköpunarráðuneytið**

Reykjavík 16. janúar 2019

Umsögn um drög að reglugerð um fiskeldi.

Náttúruverndarsamtök Íslands gera eftirfarandi athugasemdir við drög að reglugerð

um fiskeldi, sem birt hafa verið á samráðsgátt stjórnarráðsins:

*Almennt um reglugerðardrögin*

Náttúruverndarsamtök Íslands gera athugasemd við mjög stuttan umsagnarfrest, aðeins rúma viku eftir jól og áramót. Jafnvel þótt fresturinn hafi síðar verið lengdur um 7 daga veldur mjög stuttur frestur til að skila inn athugasemdum vandkvæðum fyrir frjáls félagasamtök að bregðast. Slík vinnubrögð eru eru til þess fallin að vernda hagsmunaaðila í laxeldi.

Bent skal á að Landssamband veiðifélaga hefur enga aðkomu haft að undirbúningi þessa mikilvæga hagsmunamáli nokkurra þúsunda veiðiréttarhafa innan sambandsins.

Þá hefur samráðsnefnd skv. 2. gr. laga nr. 101/2019 sbr. reglugerð nr. 890/2019 enga aðkomu haft að smíði draganna né heldur Náttúruverndarsamtök Íslands og samtök um verndun villtra laxastofna.

Nýju drögin virðast fyrst og fremst samin með hliðsjón af hagsmunum sjókvíaeldisfyrirtækja, sem öll eru í meirihlutaeigu norskra laxeldisrisa og sem á síðustu árum hafa fengið ókeypis langtímaafnot af auðlind íslenskra fjarða.

Þá vantar sárlega í nýju reglugerðardrögin að tekið sé tillit til náttúruverndarsjónarmiða og lagaákvæða um náttúruvernd í fiskeldislögum og náttúruverndarlögum, fyrir utan að víða skortir lagaheimildir.

**Alvarlegasta breytingin: Niðurfelling fjarlægðartakmarkana frá laxveiðiám.’**

Ein hættulegasta breytingin, sem lögð er til, er niðurfelling ákvæða í 3. og 4. gr. reglugerðar nr. 1170/2015 um fiskeldi. Gerð er tillaga um að fella þar með niður fjarlægðarmörk eldiskvía frá laxveiðiám á þeim grundvelli að fjarlægðarákvæðið sé óþarft eftir lögfestingu áhættumats erfðablöndunar.

**Í raun er fjarlægðarákvæði aldrei nauðsynlegra en nú til verndar gegn margvíslegri náttúruvá frá laxeldiskvíum við árósa laxveiðiáa og með stórauknu eldismagni í sjókvíum.**

**Falli ákvæðið niður er engin vörn gegn staðsetningu eldis við ósa laxveiðiáa. Áhættumatið er allt annars eðlis en fjarlægðartakmarkanirnar. Það er útreiknað mat á hættu á erfðablöndun villtra laxa og erlendra strokulaxa samkvæmt ákveðinni líkindaformúlu miðað við tiltekið magn eldisfisks í sjókvíum.**

**Áhættumatið nær hvorki til lúsafárs eða smithættu fisksjúkdóma frá eldiskvíum né heldur sjónmengunar í ósnortinni náttúru.**

Í skýrslu atvinnuvegaráðuneytisins frá 2014 segir m.a. að bann við laxeldi í sjókvíum í námunda við laxveiðiár hafi verið sett til verndar laxastofnum í ám landsins. Síðan segir svo um bann við sjókvíaeldi í 15 km fjarlægð frá helstu laxveiðám landsins:

Með því að heimila eldi laxfiska ekki á ákveðnum svæðum í ákveðinni fjarlægð frá stærstu laxveiðiám er verið að draga úr líkum á því að eldisfiskur gangi upp í verðmætustu árnar. Við slysasleppingu sækir kynþroska eldislax í mestum mæli upp í ár í nágrenninu. Það má gera ráð fyrir að fjöldi eldisfiska sem sleppa úr sjókvíum aukist með auknu umfangi eldisins.

Síðar í sömu skýrslu segir að þar sem ár á mögulegum laxeldissvæðum á Vestfjörðum, Austfjörðum og í Eyjafirði væru ekki það aflaháar að veiðin væri meira en 500 laxar, þá mundi fimm kílómetra reglan gilda þar en ekki 15 kílómetra reglan.

**Með nýjum drögum að fiskeldisreglugerð eru allar nefndar fjarlægðarreglur felldar niður.**

**Hætt er við að niðurfelling fjarlægðarmarkanna leiði til aukinna deilna um sjókvíaeldi og því ekki ljóst, hvaða hag eldisfyrirtækin hafa af niðurfellingu fjarlægðartakmarkana frá laxveiðiám.**

*Markmiðsákvæði 1. gr. laga um fiskeldi nr. 71/2008.*

Í nefndri lagagrein segir m.a.:

að tryggja skuli verndun villtra nytjastofna og koma skuli í veg fyrir hugsanleg spjöll á villtum nytjastofnum og lífríki þeirra og tryggja hagsmuni þeirra sem nýta slíka stofna.“  Síðan segir í 2. mgr.: „Við framkvæmd laga þessara skal þess ávallt gætt að sem minnst röskun verði á vistkerfi villtra fiskstofna og að sjálfbærri nýtingu þeirra sé ekki stefnt í hættu.

Í athugasemdum við þessa lagagrein í greinargerð frumvarpsins sem varð að lögum

nr. 71/2008 segir:

Á hinn bóginn er það skýrt og endurspeglast að sínu leyti í markmiðsyfirlýsingu 2. mgr. og fleiri greinum frumvarpsins að vöxtur og viðgangur atvinnugreinarinnar [fiskeldis] má ekki gerast á kostnað viðgangs og nýtingar villtra fiskstofna. Í þessari takmörkun felst í raun að þegar ekki fara saman annars vegar hagsmunir þeirra sem veiðirétt eiga samkvæmt lax- og silungsveiðilögum og hins vegar þeirra sem fjallað er sérstaklega um í frumvarpi þessu víkja hinir síðarnefndu. (undirstrikun er okkar).

*Ákvæði náttúruverndarlaga nr. 60/2013. „Náttúran skal ávallt njóta vafans“.*

Matvælastofnun ber ásamt Umhverfisstofnun að fara með eftirlit með því að náttúru Íslands sé ekki spillt með athöfnum, framkvæmdum eða rekstri, að svo miklu leyti sem slíkt eftirlit er ekki falið öðrum með sérstökum lögum, skv. a-lið 2. mgr. 75. gr. laga nr. 60/2013 um náttúruvernd, sbr. einnig rannsóknarreglu í 10. gr. stjórnsýslulaga.

Stofnanirnar hafa því eftirlit með að ekki sé brotið gegn 1. gr. laga um náttúruvernd, 2. gr. þeirra, hinni mikilvægu varúðarreglu sem kemur fram í 9. gr. (að náttúran skuli ávallt njóta vafans), sem og ákvæði 63. gr. laganna um innflutning og dreifingu á lifandi framandi lífverum.  Þá verður Matvælastofnun sem leyfisveitandi að líta til 1. gr. laga um fiskeldi, þar sem meðal annars segir að tryggja skuli verndun villtra nytjastofna; sjá næstu málsgrein hér á undan.

*Nýtt minkaslys í vændum.*

Norskir strokulaxar úr sjókvíaeldi eru byrjaðir að veiðast í veiðiám landsins með óhjákvæmilegri skerðingu orðspors hreinnar og óspilltrar náttúru. Norsku eldislaxarnir er sams konar fyrirbæri og minkurinn sem illu heilli var fluttur til landsins á fyrri hluta síðustu aldar og átti ekki að geta sloppið út í náttúruna. Allir vita hvernig það fór. Einmitt nú standa menn frammi fyrir sams konar umhverfisslysi og innflutningur á minkum reyndist forðum. Enn er tækifæri til að koma í veg fyrir nýtt „minkaslys“ -- en tíminn er naumur.

*Gífurlegt magn úrgangs.*

Lítið er fjallað með raunhæfum hætti í reglugerðardrögunum um gífurlegt magn úrgangs frá sjókvíaeldinu. Samkvæmt norskum heimildum (Statens Forurensningstilsyn 2009) er úrgangur í sjó frá t.d. 10.000 tonna eldi áætlaður eins og skolpfrárennsli frá 160.000 manna byggð. Árlega er dembt í sjóinn 5.000 tonnum saurs og fóðurleifa frá 10.000 tonna eldi. Sjókvíaeldi eru einu matvælaframleiðslufyrirtæki hér á landi, sem í framkvæmdinni er leyft að demba óátalið öllum úrgangi óhreinsuðum í sjóinn. Sjókvíaeldi er þannig ósjálfbær starfsemi og einn mesti umhverfissóði landsins. Vísað er m.a. til ákvæða laga um varnir gegn  mengun hafs og stranda og reglugerðar um fráveitur og skolp.

*Áhættumat erfðablöndunar milli eldislaxa og náttúrulegra laxastofna.* Sú ályktun verður dregin af áhættumatinu, að allar lax- og silungsveiðiár landsins séu í hættu vegna stroklaxa úr sjókvíaeldi, hvar sem eldið er staðsett.

*Álit Erfðanefndar landbúnaðarins frá 6. júní 2017.*

Við gerð reglugerðar um fiskeldi er nauðsynlegt að hafa í huga álit nefndarinnar þar sem segir m.a.:

Að mati Erfðanefndar landbúnaðarins er frekari útgáfa leyfa til eldis á frjóum laxi af erlendum uppruna í sjókvíum óforsvaranleg miðað við stöðu leyfisveitinga og skort á upplýsingum um áhrif eldisins á villta laxastofna í íslenskum ám. Nefndin ráðleggur stjórnvöldum að koma í veg fyrir alla frekari útgáfu leyfa til sjókvíaeldis á laxi, þ.m.t. þá tugi þúsunda tonna sem komin eru í formleg umsóknarferli.

Aðrar helstu athugasemdir við reglugerðardrögin fara hér á eftir (þó ekki tæmandi taldar):

*3. gr. Skilgreiningar.*

Mótvægisaðgerðir. Notkun á búnaði og aukið innra eftirlit geta ekki talist til mótvægisaðgerða.

*4. gr. Burðarþolsmat.*

Í 2. mgr. segir að „Hafrannsóknastofnun eða sá aðili sem ráðuneytið hefur samþykkt að framkvæmi burðarþolsmat í samræmi við 22. gr.skuli vakta lífrænt álag þeirra svæða sem þegar hafa verið metin til burðarþols og endurskoða matið svo oft sem þurfa þykir að mati stofnunarinnar.“ Ekki verður séð að lagaheimild sé fyrir hendi til þess að annar aðili en Hafrannsóknastofnun vakti lífrænt álag sbr. 2. mgr. 7. gr. b. laga nr. 101/2019.

*6. gr. Skipting hafsvæða í eldissvæði.*

Ekki verður séð að lagaheimild sé fyrir því ákvæði í 2. mgr. 6. gr. að

Við afmörkun eldissvæða skal miða við að ekki séu fleiri en einn rekstraraðili með starfsemi innan hvers eldissvæðis.

Þetta ákvæði felur í sér einokun eldissvæða, þar sem þegar hafa verið útgefin leyfi til sjókvíaeldis, og stenst ekki samkeppnislög. Á við flest þau svæði, þar sem nú er heimilt að stunda sjókvíaeldi. Þá er röng tilvísun til 6. mgr. 16. gr. í lok 6. greinar.

*7. gr. Tillaga að áhættumati erfðablöndunar.*

Í 2. mgr. er ofaukið orðunum „líkum á“, þar sem segir „… draga úr líkum á mögulegri erfðablöndun...sbr. orðalag 2. mgr. 7. gr. a. laga nr. 101/2019.” Þá er ofaukið orðunum „auknu innra eftirliti“ í sömu málsgrein, þar sem slíkt getur ekki talist til mótvægisaðgerða, enda þeirra orða ekki getið í 2. mgr. 8. gr. a. laga nr. 101/2019.

*10. gr. Breyting á rekstrarleyfum vegna áhættumats erfðablöndunar.*

Ofaukið er orðunum „fyrir eldi frjórra laxa“ enda er þeirra ekki getið í 25. greininni, sem vísað er til í 10. gr. Sjá einnig athugasemd við 22. gr. draganna og sérkennilegar og óeðlilegar heimildir Matvælastofnunar í 25. gr. draganna.

*11. gr. Móttaka umsókna.*

Í þessu ákvæði er fyrirskipað, að umsóknir um starfsleyfi Umhverfisstofnunar og rekstrarleyfi Matvælastofnunar skuli afhendast samhliða til Matvælastofnunar og þær skuli afgreiddar samhliða. Miðað við lagaskyldu þessara stofnana til að rannsaka eldisframkvæmd hvor um sig á sjálfstæðan og óháðan hátt og rökstyðja síðan niðurstöður sínar, er það ámælisvert og andstætt grundvallarreglum um sjálfstæði þessara stofnana, að fyrirskipa samhliða afgreiðslu á vegum Matvælastofnunar einnar. Slíkt gæti torveldað þessum stofnunum að vanda til verka og að rannsóknir hvorrar um sig verði sjálfstæðar. Á við þrátt fyrir ákvæði 4. og 12. gr. laga nr. 101/2019 um samtímis afhendingu umsókna og auglýsingu leyfanna á sama tíma. Þau lagaákvæði orka tvímælis.

*12. gr. Umsókn um nýtt rekstrarleyfi.*

Í 3. tl. er orðað, að umsækjandi skuli hafa fullnægjandi fagþekkingu á viðkomandi sviði eða aðgang að henni. Orðunum „eða aðgang að henni“ er ofaukið, þar sem lagaheimild er hér ekki fyrir hendi sbr. 9. gr. laga nr. 101/2019.

*13. gr. Umsókn um breytingar á gildandi rekstrarleyfi.*

Vakin er athygli á því, að umsókn um breytingu á rekstrarleyfi hlýtur eðli málsins samkvæmt oft að jafngilda umsókn um nýtt rekstrarleyfi sbr. ákvæði í lokamálsgrein 12. gr. núgildandi reglugerðar nr. 1170/2015, þar sem segir að umsækjandi sem óskar eftir breytingum á gildandi rekstrarleyfi skuli leggja fram nýja umsókn um rekstrarleyfi. Nauðsynlegt er því að fessa niður úr texta 13. greinar heimild Matvælastofnunar til að gera breytingar á rekstrarleyfum upp á eigin spýtur.

*16. gr. Framsending umsókna um starfsleyfi,*

*17. gr. Afhending leyfa og*

*21. gr. Auglýsing að tillögu að rekstrarleyfi.*

Hér eru gerðar sömu athugasemdir og við 11. gr. að ofan.

*18. gr. Málsmeðferð umsóknar.*

Í 3. mgr.segir að Matvælastofnun skuli leggja mat á hvort umsókn samrýmist áhættumati erfðablöndunar. Þessa matsheimild Matvælastofnunar skortir lagastoð. Rétt væri, ef á þarf að halda, að Hafrannsóknastofnun sæi um þetta mat, enda áhættumat erfðablöndunar á vegum þeirrar stofnunar. 4. mgr. mælir fyrir um að Matvælastofnun skuli kanna hvort fyrirhuguð starfsemi samrýmist skipulagi á svæðinu samkvæmt skipulagslögum eða lögum um skipulag haf- og strandsvæða. Nærtækara er að Skipulagsstofnun segi til um þessi atriði. Er Matvælastofnun með einhverja skipulagssérfræðinga á sínum snærum?

Í 5. mgr. er ákvæði um að Matvælastofnun geti að höfðu samráði við Hafrannsóknastofnun heimilað styttri fjarlægðir milli fiskeldisstöðva ótengdra aðila. Í núgildandi fiskeldisreglugerð nr. 1170/2015 er ákvæði um að heimila styttri eða lengrifjarlægðir. Er einhver ástæða til að breyta því?

Í 6. mgr. er mælt fyrir um að Matvælastofnun kanni hvort staðsetning sjókvíaeldisstöðvar trufli siglingar eða valdi siglingahættu. Er ekki nærtækara að Samgöngustofa geri slíka könnun?

Í 7. mgr. segir að Matvælastofnun geti aflað umsagnar Fiskistofu, Hafrannsóknastofnunar og viðkomandi sveitarstjórnar um hvort náttúrulegar aðstæður á fyrirhuguðu starfssvæði fiskeldisstöðvar eða fyrirhugaðar eldistegundir, eldisstofnar eða eldisaðferðir gefi tilefni til neikvæðra vist- eða erfðafræðiáhrifa, sem leitt getur af leyfisskyldri starfsemi. Þessi málefni eiga undir Skipulagsstofnun, Umhverfisstofnun og Hafrannsóknastofnun og ættu að vera fullkönnuð með umhverfismati framkvæmdarinnar. Viðkomandi sveitarstjórn hefur venjulega enga sérþekkingu um greind atriði.

*20. gr. Efni rekstrarleyfis*.

Í þessa grein vantar nokkur atriði, sem skylt er að tiltaka í rekstrarleyfi skv. reglugerð nr. 1170/2015 sbr. 14. og 49. gr. Ákvæðin eru m.a. þessi:

* Ákvæði um varúðarráðstafanir til að koma í veg fyrir að fiskur sleppi vegna eldis eða flutnings og ákvæði um viðbragðsáætlun til að endurheimta fisk sem sleppur.
* Ákvæði sem kveður á um skyldu til notkunar erfðavísa þannig að unnt sé að rekja uppruna eldislaxa til ákveðinna sjókvíaeldisstöðva. (Ákvæði 58. gr. fjallar aðeins um skyldu framleiðenda laxahrogna.)
* Ákvæði þar sem kveðið er á um skyldu til notkunar utanáliggjandi merkinga á eldislaxi í sjókvíaeldi, þannig að 10% af útsettum seiðum í sjókvíar verði uggaklippt. Þetta er brýn nauðsyn, þar sem ekki er hægt að sjóngreina eldislax, sem sleppur sem seiði eða snemma á eldistíma, frá villtum laxi.
* Ákvæði um lágmarksfjarlægð hafbeitar- og sjókvíaeldisstöðvar skuli miða við, að þær séu ekki nær laxveiðiám með yfir 100 laxa meðalveiði sl. 10 ár en 5 km. Sé um að ræða ár með yfir 500 laxa meðalveiði skal fjarlægðin vera 15 km, nema notaðir séu stofnar af nægliggjandi vatnasvæði eða geldstofnar, þá má stytta fjarlægðina niður í 5 km. (Sjá reglugerð nr. 54/2019).
* Ákvæði um að gildistaka rekstrarleyfis sé háð úttekt Matvælastofnunar.
* Ákvæði um sönnun þess að umsækjandi hafi keypt tryggingu, sem er fullnægjandi til greiðslu þess kostnaðar sem kann að falla til við það að fjarlægja búnað sjókvíaeldisstövar sem hætt hefur rekstri, viðgerð á búnaði, hreinsun eldissvæðis og nauðsynlegar ráðstafanir vegna sjúkdómahættu. Tryggingin skuli gilda út gildistíma rekstrarleyfis og í 2 ár að gildistíma loknum. Sbr. 61. gr. draganna.

*22. gr. Ákvörðun um útgáfu rekstrarleyfis.*

Ákvæði er í 5. mgr. um að Matvælastofnun skuli tryggja að rekstrarleyfi samræmist burðarþolsmati skv. 6. gr. b. laga um fiskeldi og að Matvælastofnun skuli tryggja að rekstrarleyfi samræmist staðfestu áhættumati erfðablöndunar skv. 6. gr. a laga um fiskeldi. Vafasamt er og óeðlilegt, að Matvælastofnun hafi þessa heimild sbr. athugasemd við 13. gr. hér að framan og sbr. ákvæði 6. gr. a. laga um fiskeldi. Áhættumat erfðablöndunar og burðarþolsmat á undir Hafrannsóknastofnun en ekki Matvælastofnun.

Í 7. mgr. segir að Matvælastofnun skuli krefja umsækjanda um sönnun þess að hann hafi keypt tryggingu að fjárhæð kr. 3.000 fyrir hvert tonn af lífmassa sem umsækjandi hefur heimild fyrir samkvæmt rekstrarleyfi. Ekki verður séð, að lagheimild sé fyrir þessu ákvæði og upphæð tryggingar.

Vísast til texta í 3. mgr. 14. gr. reglugerðar nr. 1170/2015.

*23. gr. Birting rekstrarleyfis.*

Ákvæðið tiltekur að birting á vefsíðu Matvælastofnunar teljist vera opinber birting. Miðað við að vefsíða stofnunarinnar er fremur óaðgengileg væri til bóta að einnig skuli birta í dagblaði tilkynningu um útgáfu rekstrarleyfa.

*36. gr. Merkingar sjókvíaeldisstöðva.*

Ákvæði í 2. mgr. um að óheimilt sé að stunda veiðar nær jaðri sjókvíaeldisstöðvar en 150 m eða sigla nær jaðri sjókvíaeldisstöðvar en 50 m skortir lagastoð og eru því gildislaus.

*38. gr. Innflutningur á notuðum eldisbúnaði.*

Ákvæðið bannar innflutning á notuðum eldisbúnaði. Í upptalningu slíks búnaðar vantar að nefna brunnbáta. Þá er þar heimild Matvælastofnunar til veitingar undanþágu, þar sem sannanlega er hægt að sótthreinsa að mati Matvælastofnunar sem og þar sem þyki sannað að ekki berist smitefni með búnaðinum sem valda dýrasjúkdómum. Hér vantar fortakslaust ákvæði um sótthreinsun og að innflutningur sé óheimill sé ekki fullstaðfest að búnaður beri ekki smitefni.

*45 gr. Umhirða fiska.*

Heimild Matvælastofnunar til að veita undanþágu frá ákvæði varðandi sýktan fisk er ótæk og skortir lagastoð.

*50. gr. Viðbótarreglur um innra eftirlit sjókvíaeldisstöðva.*

Ákvæðið fjallar um vöktun á viðkomu sníkjudýra, svo sem laxalúsar. Sbr. einnig VI. viðauka. Hér vantar skýrt ákvæði um ásættanlegan viðmiðunarfjölda lúsa á hverjum fiski að meðaltali. Slíkt viðmiðunarákvæði er gildandi í norsku sjókvíaeldi. Þar er hámarksfjöldinn settur 0,2 lýs að meðaltali á hverjum fiski. Sjá hér einnig ákvæði 56. gr. um skilaskyldu skýrslu um niðurstöður úr vöktun á viðkomu snýkjudýra í eldi.

*58. gr. Erfðavísar eldislaxa*.

Hér er ákvæði um að gögn eða lífsýni af merktum eldislöxum skuli send til Matvælastofnunar. Til að hægt sé að uppfylla þessa kröfu verður að setja inn ákvæði í 20. gr. um merkingarskyldu eins og í gildi hefur verið fram til þessa í 2. mgr. 14. gr. reglugerðar nr. 1170/2015. Sjá hér á undan um efni 20. gr.

*64. gr. um gildistöku.*

Hér segir að reglugerð nr. 401/2012 haldi gildi sínu gagnvart rekstrarleyfum gefnum út fyrir gildistöku reglugerðar þessarar. Hér er augljóslega um villu að ræða, enda nánast ekkert sjókvíaeldi í gangi né rekstrarleyfi gefin út fyrir gildistöku reglugerðar nr. 401/2012. Hlýtur hér að eiga að vísa til reglugerðar nr. 1170/2015, en ekki reglugerðar nr. 401/2012.

*Bráðabirgðaákvæði II. Uppfærsla eldri rekstrarleyfa.*

Bráðabirgðaákvæði þetta skortir lagastoð.

*Ákvæði sem vantar.*

Í reglugerðardrögin vantar eftirfarandi ákvæði, sem eru í reglugerð nr. 1170/2015:

* Ákvæði 16. gr. um forsendubrest. Ef fiskeldisstöð hefur ekki innan þriggja ára frá útgáfu rekstrarleyfis hafið starfsemi í samræmi við rekstraráætlun sem fylgdi umsókn o. fl.
* Ákvæði 17. gr. um afturköllun og skil á rekstrarleyfi. Ef leyfishafi eða starfsmenn hans brjóta gegn ákvæðum laga um fiskeldi eða reglugerðar þessarar o. fl.
* Ákvæði 18. gr. um nýtingu skv. rekstrarleyfi minni en 40% af burðarþoli sjókvíaeldissvæðis.

***Niðurstaða:***

Með vísan til framangreindrar umfjöllunar er augljóst, að fyrirliggjandi drög að nýrri reglugerð um fiskeldi eru alls ótæk og þurfa stórfelldra breytinga og endurbóta við.

Ákvæði í a.m.k. 9 greinum draganna hafa ekki lagastoð. Þá er brýnt að haft verði samráð við Landssamband veiðifélaga, Náttúruverndarsamtök Íslands, Verndarsamtök villtra laxastofna og samráðsnefnd fiskeldis skv. 2. gr. laga nr. 101/2019 um lagfæringar, leiðréttingar og allan texta nýrrar fiskeldisreglugerðar.